Document ID: 32011R1130

KOMMISSIONENS FORORDNING (EU) Nr. 1130/2011
af 11. november 2011
om ændring af bilag III til Europa-Parlamentets og Rådets forordning (EF) nr. 1333/2008 om fødevaretilsætningsstoffer for så vidt angår opstilling af en EU-liste over fødevaretilsætningsstoffer, der er godkendt til anvendelse i fødevaretilsætningsstoffer, fødevareenzymer, fødevarearomaer og næringsstoffer
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 1333/2008 af 16. december 2008 om fødevaretilsætningsstoffer (1), særlig artikel 10 og artikel 30, stk. 2, 3 og 5, og
ud fra følgende betragtninger:
(1)
Bilag III til forordning (EF) nr. 1333/2008 danner udgangspunkt for opstilling af EU-lister over godkendte fødevaretilsætningsstoffer og betingelserne for anvendelse af disse i fødevaretilsætningsstoffer (del 1 og 2), i fødevareenzymer (del 3), i fødevarearomaer (del 4) og i næringsstoffer eller kategorier heraf (del 5), hvortil fødevaretilsætningsstofferne kan tilsættes i henhold til samme forordnings artikel 4, stk. 4. Formålet med at anvende de pågældende fødevaretilsætningsstoffer er at opnå en teknologisk funktion i fødevaretilsætningsstoffer, fødevareenzymer, fødevarearomaer eller næringsstoffer.
(2)
Fødevaretilsætningsstoffer opført i bilag III til forordning (EF) nr. 1333/2008 kan henføres til en af de funktionelle grupper i bilag I i overensstemmelse med det pågældende fødevaretilsætningsstofs primære teknologiske funktion. Det følger dog af samme forordnings artikel 9, at det, at et fødevaretilsætningsstof tilhører en funktionel gruppe, ikke er til hinder for, at det anvendes til flere forskellige funktioner.
(3)
Godkendte fødevaretilsætningsstoffer med en funktion som bærestof til anvendelse i fødevaretilsætningsstoffer, der er opført i Europa-Parlamentets og Rådets direktiv 95/2/EF af 20. februar 1995 om andre tilsætningsstoffer til levnedsmidler end farvestoffer og sødestoffer (2), og deres anvendelsesbetingelser bør opføres i del 1 i bilag III til forordning (EF) nr. 1333/2008, idet det er efterprøvet, at de opfylder de generelle betingelser for fødevaretilsætningsstoffers optagelse på EU-lister og for anvendelse heraf, særlig artikel 6, stk. 1, litra a), i samme forordning.
(4)
Fødevaretilsætningsstoffer, der er opført i direktiv 95/2/EF som tilladte bærestoffer og som opløsningsmidler som bærestoffer og har en funktion som et andet fødevaretilsætningsstof end bærestof, bør opføres i del 2 i bilag III til forordning (EF) nr. 1333/2008 med de samme anvendelsesbetingelser. Også andre fødevaretilsætningsstoffer med en anden funktion end som bærestof bør opføres på denne liste.
(5)
Fødevaretilsætningsstoffer og bærestoffer, der er godkendt til anvendelse i fødevareenzymer som omhandlet i Europa-Parlamentets og Rådets forordning (EF) nr. 1332/2008 af 16. december 2008 vedrørende fødevareenzymer (3), og deres anvendelsesbetingelser bør opføres i del 3 i bilag III til forordning (EF) nr. 1333/2008.
(6)
De fødevaretilsætningsstoffer, det er tilladt at anvende i fødevarearomaer, jf. direktiv 95/2/EF, og deres anvendelsesbetingelser bør opføres i del 4 i bilag III til forordning (EF) nr. 1333/2008, idet det er blevet efterprøvet, at de overholder samme forordnings artikel 6.
(7)
Fødevaretilsætningsstoffer og bærestoffer, der er godkendt til anvendelse i næringsstoffer som defineret i Europa-Parlamentets og Rådets forordning (EF) nr. 1925/2006 af 20. december 2006 om tilsætning af vitaminer og mineraler samt visse andre stoffer til fødevarer (4) samt i Europa-Parlamentets og Rådets direktiv 2002/46/EF af 10. juni 2002 om indbyrdes tilnærmelse af medlemsstaternes lovgivninger om kosttilskud (5), Europa-Parlamentets og Rådets direktiv 2009/39/EF af 6. maj 2009 om fødevarer bestemt til særlig ernæring (6) og Kommissionens forordning (EF) nr. 953/2009 af 13. oktober 2009 om stoffer, der i specielt ernæringsmæssigt øjemed kan anvendes i fødevarer til særlig ernæring (7), og deres anvendelsesbetingelser bør inkluderes i del 5, afsnit A, i bilag III til forordning (EF) nr. 1333/2008. Også andre fødevaretilsætningsstoffer, der har en anden funktion end som bærestof, bør opføres på denne liste på grundlag af et teknologisk behov, som ikke var forudset på tidspunktet for vedtagelsen af forordning (EF) nr. 1333/2008.
(8)
Fødevaretilsætningsstoffer, der er opført i direktiv 95/2/EF som fødevaretilsætningsstoffer, som det er tilladt at anvende i fødevarer til spædbørn og småbørn, og som har en funktion som fødevaretilsætningsstof i næringsstoffer, bør opføres på listen i del 5, afsnit B, i bilag III til forordning (EF) nr. 1333/2008 med de samme anvendelsesbetingelser. Denne liste bør færdiggøres under hensyntagen til udtalelsen fra Den Videnskabelige Komité for Levnedsmidler af 13. juni 1997 om tilsætningsstoffer i næringsstofpræparater til anvendelse i modermælkserstatninger, tilskudsblandinger og overgangskost til spædbørn og småbørn (8).
(9)
For at sikre åbenhed og overensstemmelse bør der fastsættes særlige bestemmelser vedrørende betingelserne for anvendelse af fødevaretilsætningsstoffer i præparater af fødevaretilsætningsstoffer/enzymer/næringsstoffer.
(10)
Stoffer som sulfitter, benzoater, polysorbater, sorbitanestere og saccharoseestere bør opføres i bilag III til forordning (EF) nr. 1333/2008; disse stoffer er underkastet tier 3-screening i henhold til Kommissionens beretning fra 2001 om indtagelse af tilsætningsstoffer i levnedsmidler i Den Europæiske Union (9) og giver sikkerhedsmæssige betænkeligheder med hensyn til ADI-værdien. Betingelserne for anvendelse af de pågældende stoffer vil muligvis blive revideret som opfølgning på den forventede udtalelse fra Den Europæiske Fødevaresikkerhedsautoritet inden for rammerne af det genevalueringsprogram, der er indført ved Kommissionens forordning (EU) nr. 257/2010 (10) om iværksættelse af et program for genevaluering af godkendte fødevaretilsætningsstoffer, og som blandt andet omfatter en vurdering af indtaget.
(11)
Specifikationerne for fødevaretilsætningsstoffer opført i bilag III til forordning (EF) nr. 1333/2008 vedrørende oprindelse, renhedskriterier og andre nødvendige oplysninger er fastlagt i Kommissionens direktiv 2008/128/EF af 22. december 2008 om specifikke renhedskriterier for farvestoffer til brug i levnedsmidler (11), 2008/60/EF af 17. juni 2008 om specifikke renhedskriterier for sødestoffer til brug i levnedsmidler (12) og 2008/84/EF af 27. august 2008 om specifikke renhedskriterier for andre tilsætningsstoffer til levnedsmidler end farvestoffer og sødestoffer (13).
(12)
Eftersom nogle af de pågældende præparater er blevet anvendt i årtier, bør der fastsættes en overgangsperiode på 24 måneder fra nærværende forordnings ikrafttræden, så lederne af fødevarevirksomheder har tid til at tilpasse sig kravene i del 2, del 3 og del 5, afsnit A, i bilag III til forordning (EF) nr. 1333/2008 som ændret ved nærværende forordning. Der bør fastsættes en overgangsperiode på 18 måneder efter nærværende forordnings ikrafttræden for at gøre det muligt for fødevarevirksomhedslederne at tilpasse sig kravene i bilag III, del 1 og 4, som ændret ved nærværende forordning.
(13)
Foranstaltningerne i denne forordning er i overensstemmelse med udtalelse fra Den Stående Komité for Fødevarekæden og Dyresundhed, og hverken Europa-Parlamentet eller Rådet har modsat sig foranstaltningerne -
VEDTAGET DENNE FORORDNING:
Artikel 1
Ændring af forordning (EF) nr. 1333/2008
Bilag III til forordning (EF) nr. 1333/2008 erstattes af teksten i bilaget til nærværende forordning.
Artikel 2
Overgangsforanstaltninger
Præparater, der ikke opfylder kravene i del 2, del 3 og/eller del 5, afsnit A, i bilag III til forordning (EF) nr. 1333/2008, som ændret ved nærværende forordning, kan fortsat markedsføres i overensstemmelse med national lovgivning i en periode på 24 måneder regnet fra nærværende forordnings ikrafttræden. Fødevarer indeholdende sådanne præparater, som er blevet markedsført lovligt i denne periode, kan fortsat markedsføres, indtil lagrene er opbrugt.
Præparater, der ikke opfylder kravene i del 1 og 4 i bilag III til forordning (EF) nr. 1333/2008, som ændret ved nærværende forordning, kan fortsat markedsføres i overensstemmelse med bilag I-VI til direktiv 95/2/EF indtil den 31. maj 2013. Fødevarer indeholdende sådanne præparater, som er blevet markedsført lovligt i denne periode, kan fortsat markedsføres, indtil lagrene er opbrugt.
Artikel 3
Ikrafttræden
Denne forordning træder i kraft på tyvendedagen efter offentliggørelsen i Den Europæiske Unions Tidende.
Den finder anvendelse fra den 2. december 2011.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 11. november 2011.

Labels: 0
3
17
16